Wat het van Moeder Maria en Jesus se broers geword? - www.bybelkennis.co.za
by Mitch Kalp · Published 22/02/2011 · Updated 28/09/2014
Wat het van Moeder Maria en Jesus se broers geword? – Jan van der Watt
Wat het van Moeder Maria, Josef en Jesus se broers geword? Is daar 'n geslagsregister van Moeder Maria?
Die Bybel vertel ons nie veel van waar Maria vandaan kom en hoe sy dood is nie. In die buite-Bybelse apokriewe boek, die Proto-Evangelie van Jakobus word daar wel vertel dat Maria se ouers Joachim en Anna geheet het en dit is tot vandag nog deel van die tradisie oor Maria. Wat haar 'dood' betref: daar is die tradisie in die Rooms-Katolieke kerk dat Maria nie dood is nie, maar lewend in die hemel opgeneem is. Sy het saam met Johannes, die dissipel van die Here na Efese in Turkye gegaan waar sy gebly het tot sy in die hemel opgeneem is.
Jesus se broers se name was Jakobus, Joses, Simon and Judas (Mk 6:3 en Mat 13:55). Ons weet nie veel van hulle nie. Judas kon volgens sommige tradisies dalk 'n dissipel gewees het (met die naam Taddaeus). Sommige beweer selfs dat hy die Brief van Judas in die Bybel geskryf het, maar dit is nie seker nie.
Jakobus, die broer van Jesus, was die leier van die kerk in Jerusalem, maar is in ongeveer 62 nC dood. Hy is deur die Jode aangekla dat hy die wet oortree het en is toe in Jerusalem gestenig.
Wat Simon betref – die kerktradisie tel hom as 'n halfbroer van Jesus. Volgens 'n tradisie het Maria na die dood van Josef met Klopas getrou en Simon was hulle kind.
Omdat die Bybel egter nie vir ons direkte inligting gee nie en ons baie afhanklik is van latere geskrifte waaroor daar nie sekerheid bestaan of hulle die waarheid praat nie, moet ons die gegewens hierbo maar met versigtigheid hanteer. Dit is nie te sê dat dit so was nie.